Δ.Σ. ΠΟΘΑ 2/2

Βρισκόμαστε σε μια κρίσιμη περίοδο που χαρακτηρίζεται από το κλείσιμο του πολιτισμού λόγω πανδημίας. Ήδη σήμερα η συντριπτική πλειονότητα των εργαζόμενων του κλάδου μαθαίνει να επιβιώνει με 500 ευρώ το μήνα, ενώ συγχρόνως από Κυβέρνηση και Εργοδοσία οργανώνεται χτύπημα όσων εργασιακών δικαιωμάτων έχουν απομείνει. Μόνη εργασιακή διέξοδος που έχει απομείνει αυτή την περίοδο είναι οι διαδικτυακές προβολές παραστάσεων, συναυλιών και η Τηλεόραση. Εκεί ακριβώς είναι που δεχόμαστε τη μεγαλύτερη πίεση και δείχνει τι πρόκειται να αντιμετωπίσουμε όταν ο χώρος μας θα επαναλειτουργήσει. Πρωταγωνιστές σε αυτή την επίθεση είναι τα Κρατικά Θέατρα. Με αφορμή την πανδημία προσπαθούν να χτυπήσουν ακόμα περισσότερο τις ΣΣΕ και να απαλλαγούν από αυτά τα εμπόδια. Ακόμα και για τις υπογεγραμμένες από τις Διοικήσεις των Θεάτρων ΣΣΕ η Κυβέρνηση αρνείται την επικύρωση. Αντίστοιχα για τους Ηθοποιούς του Εθνικού η Διοίκηση βάζει εμπόδια ακόμα και στην υπογραφή της προηγούμενης ΣΣΕ πιέζοντας το Σωματείο να δεχθεί υποχωρήσεις στην αμοιβή βιντεοσκόπησης. Για την εφαρμογή αυτής της πολιτικής περικοπών η Κυβέρνηση και οι Διοικήσεις των Κρατικών Θεάτρων, βάζουν συγκεκριμένα επιχειρήματα. Μας λένε ότι «αν δεχθώ τις παροχές σε είδος που προβλέπει η Σύμβασή σας, θα πρέπει να δώσω αντίστοιχες παροχές σε 10.000 εργαζόμενους», «είναι πρόκληση να ζητούν αυξήσεις κάποιοι που έχουν σταθερό μισθό, όταν πολλοί είναι άνεργοι και ζουν με επιδόματα» ή «να σας δώσουμε αυτά που συμφωνήσαμε στα κρυφά, για να μην έρθουμε σε αντιπαράθεση με την Κυβέρνηση και αν εσείς θέλετε να κινητοποιηθείτε, αυτό γίνεται για ιδεολογικούς και πολιτικούς λόγους».

Πρώτος στόχος όλων αυτών είναι η ενεργοποίηση του κοινωνικού αυτοματισμού. Δηλαδή αυτοί που έχουν ρίξει τους περισσοτέρους στην ανεργία και στη ζωή με επιδόματα μιλάνε εξ ονόματος των θυμάτων της πολιτικής τους, με στόχο να τους βάλουν απέναντι στους εργαζόμενους που παλεύουν για να μπορούν να ζουν τις οικογένειές τους από τη δουλειά τους, που διεκδικούν ΣΣΕ με αυξήσεις 4 ευρώ τη μέρα!!! Συγχρόνως στοχεύουν να υπερασπίσουν τις επιδιώξεις των επιχειρηματιών, προφυλάσσοντας τους από περιττά έξοδα και αμοιβές για βιντεοσκοπήσεις και live streaming.

Με αφορμή τη μεγάλη οικονομική κρίση στην οποία ήδη βρισκόμαστε, προσπαθούν να αποδεχθούμε να την πληρώσουμε ξανά οι εργαζόμενοι. Γι’ αυτό δε χάνουν ευκαιρία να μας λένε, Κυβέρνηση και Εργοδοσία, ότι «όλοι πρέπει να βάλουμε πλάτη και να κάνουμε θυσίες». Τι εννοούν όταν 120 εκ. ευρώ δίνονται σε μια νύχτα στην Αegean, η οποία προχωρά και σε εκτεταμένες απολύσεις; Στο χώρο μας πως το εννοούν όταν στην πιο δημοφιλή μουσική ψυχαγωγική τηλεοπτική εκπομπή όσοι μουσικοί πληρώνονται, αμείβονται με 8 ευρώ την ώρα με εξόφληση μετά από 6 μήνες και με το μισό κόστος της εκπομπής να το πληρώνονται οι παραγωγοί από το ΕΚΟΜΕ; Η ικανοποίηση αυτών των συμφερόντων απαιτεί την ιδεολογία της Εθνικής συναίνεσης και των κοινών Εθνικών στόχων, αλλά και την πολιτική των περικοπών των δικαιωμάτων μας. Φυσικά μόνο εμείς δεν πρέπει να έχουμε ιδεολογία, αλλά και πολιτική υπεράσπισης των ΣΣΕ και διεύρυνσης των δικαιωμάτων μας.

Μπροστά σε όλα αυτά οι σύμβουλοι που έχουμε εκλεγεί με το ψ/δ της ΔΑΣ στο ΔΣ της ΠΟΘΑ ζητήσαμε την Κυριακή 24/1 να συνεδριάσει το ΔΣ για το ζήτημα των ΣΣΕ στα Κρατικά Θέατρα. Στόχος μας να συζητήσουμε και να αποφασίσουμε ένα σχέδιο ενίσχυσης του αγώνα για ΣΣΕ, να ενώσουμε τη δράση και των άλλων Κρατικών Θεάτρων, να μπουν στη μάχη και το ΣΕΗ και ο ΠΜΣ, να συζητηθούν πλατιά οι εξελίξεις αυτές στον κλάδο, να στριμωχτούν, Κυβέρνηση και Εργοδοσία. Αντ’ αυτού το Προεδρείο της ΠΟΘΑ μας ζήτησε αναμονή για να δούμε τι θα κάνουν τα Σωματεία του χώρου. Μας είπαν ότι «καλύτερα να μην το ανοίγουμε το θέμα, γιατί είναι δύσκολοι καιροί και καλύτερα να επιδιώξουμε να τα πάρουν οι εργαζόμενοι κάτω από το τραπέζι». Με αυτά τα επιχειρήματα άφησαν στην άκρη τη διεύρυνση του αγώνα σε όλο τον κλάδο και προχώρησαν σε κρυφές συνεννοήσεις με τη Διοίκηση της Λυρικής, όπως συνηθίζουν και για άλλα θέματα που καταγγείλαμε πρόσφατα, πουλώντας «αγωνιστικότητα» για τα μάτια του κόσμου απέναντι στον Γιατρομανωλάκη, γιατί δέχεται μόνο 2 εκπροσώπους και όχι 4!!! Το μόνο που βρήκαν να πουν στη Συνέλευση του Σωματείου των Τεχνικών ήταν ότι «ο δρόμος θα είναι μακρύς και σκληρός γιατί η σημερινή Κυβέρνηση δεν έχει στην προτεραιότητά της τις ΣΣΕ»!!! Αν δε θυμούνται την περίοδο που είχαμε Κυβέρνηση που είχε σε προτεραιότητα τις ΣΣΕ, ας ρωτήσουν τους Ηθοποιούς του ΚΘΒΕ, να θυμηθούν.

Μετά από 10 ημέρες αποφάσισαν να δεχθούν το αίτημά μας για ΔΣ, με θεματολογία όλα τα ζητήματα που αφορούν τον κλάδο, με τη συμμετοχή όλων των Σωματείων, χωρίς να μας στείλουν μια γραπτή πρόταση για να είναι προετοιμασμένη, συγκεκριμένη και ουσιαστική η συζήτηση. Συγχρόνως απέρριψαν το αίτημά μας για αλλαγή της ημέρας της συνεδρίασης λόγω του ότι ο συνάδελφος Σαμαρτζής, Πρόεδρος του Σωματείου Εργαζομένων της Λυρικής και μέλος του ΔΣ της Ομοσπονδίας, έχει πρόβα στη Λυρική. Άραγε πως σκέφτονται τον συντονισμό των Σωματείων που δίνουν τον αγώνα της ΣΣΕ στα Κρατικά Θέατρα, όταν αποκλείουν από τη συνεδρίαση το Σωματείο που πρωταγωνίστησε σε αυτή τη μάχη; Αν πραγματικά ενδιαφέρονται να οργανώσουν τη δράση και τους αγώνες του κλάδου θα είχαν κάνει πρώτα ένα ΔΣ της Ομοσπονδίας και με βάση τις αποφάσεις θα καλούσαν και τα Σωματεία μέλη να συζητήσουμε πάνω σε συγκεκριμένα ζητήματα. Καταλαβαίνουμε ότι δεν έχουν τέτοιο στόχο. Αντίθετα αναπαράγουν τις κατευθύνσεις της Εργοδοσίας και της Κυβέρνησης, ζητώντας να είμαστε λογικοί στα αιτήματά μας, να μην προκαλούμε και να σκεφτόμαστε πρώτα και τις δυνατότητες της οικονομίας.

Η σημερινή συζήτηση για αυτά που έχουμε μπροστά μας είναι αναγκαίο να μην οδηγήσει στον εκφυλισμό των διαδικασιών. Δυσκολίες δημιουργεί και το μέσο επικοινωνίας που δε βοηθά σε πολύωρες μαζικές συζητήσεις. Γι’ αυτό προτείνουμε να συζητηθεί μόνο το θέμα της ΣΣΕ στα Κρατικά Θέατρα και το δεύτερο θέμα που αφορά τα αιτήματά μας για την περίοδο που παραμένουν κλειστές οι δουλειές μας. Βασικό και κρίσιμο είναι να κλιμακωθεί η πίεση στην Κυβέρνηση για τη συνέχιση της επιδότησης και τη διεύρυνση των μέτρων στήριξης στον κλάδο. Μέσα σε αυτά τα μέτρα πρέπει να μπουν και μέτρα ενίσχυσης των μικρών επαγγελματιών του χώρου και όχι ενιαία όλων των επιχειρηματιών.

Συγκεκριμένα προτείνουμε :

* Τη μαζική συμμετοχή στην κινητοποίηση της Πέμπτης 4/2 στο ΥΠΠΟ στις 12.30 μ.μ. που καλούν τα Σωματεία της Λυρικής.
* Συμμετοχή στη σύσκεψη των Ομοσπονδιών ΕΚ και συνδικάτων την ίδια μέρα στις 17.30 με στόχο την οργάνωση της απάντησής μας απέναντι στα νέα μέτρα της Κυβέρνησης για Εργασιακά και Συνδικαλιστικό νόμο.
* Κινητοποίηση την Πέμπτη 11/2 στο Υπ. Εργασίας με τα αιτήματα της ενίσχυσης για

Γενάρη –Φλεβάρη και για όσο διάστημα κρατούν οι συνέπειες της πανδημίας στον κλάδο μας, αλλά και τη διεύρυνση των μέτρων ενίσχυσης.

* Γ.Σ σε όλα τα Κρατικά Θέατρα, τηρώντας τα αναγκαία μέτρα για την αποφυγή διάδοσης του ιού για κοινό σχέδιο κλιμάκωσης της διεκδίκησης των ΣΣΕ. Συνελεύσεις ή συσκέψεις και στα άλλα Σωματεία για οργάνωση της δράσης για υπογραφή ΣΣΕ σε Κρατικά Θέατρα και τηλεόραση.
* Συμπαράσταση στο αίτημα των σπουδαστών των Καλλιτεχνικών Σχολών και των Ωδείων για άνοιγμα των Σχολών με όλα τα αναγκαία υγειονομικά μέτρα. Να παρθούν όλα τα αναγκαία μέτρα να μη χαθεί η χρονιά για τους σπουδαστές των παραπάνω Σχολών.

Όλοι καταλαβαίνουμε ότι τα πιο δύσκολα είναι μπροστά μας, την περίοδο που οι δουλειές θα αρχίσουν να ξανανοίγουν. Αυτό δε θα γίνει αμέσως, αλλά σταδιακά και δε θα γυρίσουμε ξανά στην κατάσταση που ζούσαμε πριν. Σίγουρα πολλές δουλειές δε θα ξανανοίξουν, ιδιαίτερα οι πιο μικροί επιχειρηματίες του χώρου (μικρά μαγαζιά, μικρά θέατρα, μικρά ωδεία), που συνήθως ιδιοκτήτες τους είναι συνάδελφοι που προσπάθησαν να δημιουργήσουν ένα χώρο για να δουλεύουν την Τέχνη τους με τους όρους που αυτοί θα επέλεγαν και όχι με αυτούς που επιβάλλουν οι μεγάλοι επιχειρηματίες του χώρου. Ξέρουμε από τώρα ότι το κύριο που θα ακούμε σαν εργαζόμενοι θα είναι το επιχείρημα «βόηθα και εσύ, δε βλέπεις τι γίνεται έξω, πόσοι περιμένουν». Πάνω σε αυτά τα επιχειρήματα θα παρουσιάζουν σαν προκλητική στάση τη διεκδίκηση ακόμα και αυτών των λίγων που παίρναμε πριν την επιδημία.

Θα μας παρουσιάζουν σα ρεαλισμό την αποδοχή της λογικής «ο θάνατός σου η ζωή μου».

Απέναντι σε αυτή την κατάσταση έχουμε αυτά που κατακτήσαμε με τους αγώνες μας και τις διεκδικήσεις μας μέσα στην επιδημία. Τη μαζικοποίηση των Σωματείων μας, τις μαζικές μας κινητοποιήσεις, το κλίμα διεκδίκησης που δημιουργήθηκε μέσα στους εργαζόμενους του κλάδου, που εκφράστηκε και σε ένα πρωτόγνωρο απεργιακό κλίμα στις 26 Νοέμβρη σε όσους χώρους υπήρχε εργασία, ακόμα και στα τηλεοπτικά στούντιο που δεν έχει γίνει ποτέ τις τελευταίες δεκαετίες απεργία.

Καλούμε όλα τα Σωματεία όλους τους συνδικαλιστές να μη δεχθούμε τη λογική της συναίνεσης σε αυτό που μας ετοιμάζουν Κράτος, με όποια διαχειριστική αντίληψη κινείται και Εργοδοσία. Από τώρα να ανοίξουμε πλατιά σε όλους τους εργαζομένους την ανάγκη της σύγκρουσης για την υπεράσπιση της ζωής μας. Να οργανώσουμε τη δράση μας και τη διεκδίκησή μας σε όποιο χώρο σήμερα λειτουργεί (Κρατικά Θέατρα, τηλεόραση, ψηφιακές αναμεταδόσεις παραστάσεων). Να αφήσουμε την επικίνδυνη λογική για μετάθεση των διεκδικήσεών μας για μετά την πανδημία. Να ενώσουμε τον αγώνα μας όλα τα Σωματεία στον αγώνα που δίνει κάθε ξεχωριστό Σωματείο για ΣΣΕ.